谢嘉兴邑宰陈瑞卿历日
支立 (Ming)
山北山南丈馀雪，床头布衾冷于铁。清晨独自抱衾卧，诗骨棱层冻几折。街衢挝鼓迎东皇，忽送土牛来草堂。陡觉寒威敛锋锷，煇煇四座生春光。土牛虽云三寸腹，满贮东风三万斛。芒儿鞭起地中雷，翻转天杓撼地轴。春色多于豪富门，谁肯远分林下人。贤侯胸次足春意，要使物物皆阳春。潦倒自来门第冷，最苦穷冬更漏永。明年早放此中来，莫待梅花弄清影。